Jette Gottlieb (EL), 1998-12-08:
Regeringen er blevet klar over, at nogle af forslagene har utilsigtede virkninger, eller at nogle af formuleringerne er uklare eller eventuelt misfortolkelige.
Her tænker jeg selvfølgelig på forlængelsen af referenceperioden.
Det er noget, som vi gerne vil støtte.
Det er da en indrømmelse, som vi er glade for er sket.
Men jeg tænker også på de præciseringer, der skal forklare, hvordan loven skal forstås, og det er ikke helt uvæsentligt.
De ting var formentlig blevet grebet, hvis dette lovkompleks havde været genstand for almindelig, normal lovbehandling og f.eks. havde været sendt lidt rundt i virkeligheden til høring.
O.k., det er da al ære værd, at man ønsker at rette på de ting, om det så skal være så sent som i 11.-12. time og uden for betænkningen, hvor overgangsordningerne også kom til at omfatte nyledige.
Det er vi da glade for, men det sætter jo unægtelig ændringsforslagene fra SF og Enhedslisten i relief.
Vi har foreslået, at loven først træder i kraft den 1. april, og det har vi selvfølgelig især gjort, fordi vi har set dette lovkompleks og de ændringsforslag, som er præsenteret i den sidste uge, med 37 forslag fra regeringen. 37 små bitte forslag måske, men hvert evig eneste af dem kræver en administrativ beslutning i en a-kasse om, hvordan det skal ske, en administrativ fortolkning, en forståelse og en vejledning af de ledige, som bliver underkastet alle disse regler.
37 ændringer inden for den sidste uge!
den 1. januar, og så forventer man åbenbart, at a-kasse-medarbejderne føler sig orienteret via pressen.
Og hvorfor tror de det?
Det gør de, fordi det er almindelig sund fornuft.
Enhver kan jo sige sig selv, at inden den 1. januar kan man ikke være færdig med betænkningsarbejdet, bekendtgørelsesarbejdet, cirkulærearbejdet, vejledningsarbejdet og vejledningen ned i systemet til dem, der faktisk skal udøve det.
Det kan enhver sige sig selv, og når man så har 37 ændringsforslag fra regeringen inden for den sidste uge at fremlægge, som disse folk altså skal forholde sig til, ja, så er der sådan set kun tilbage at sige, at den eneste forsvarlige mulighed da er at udskyde ikrafttræden i de 3 måneder.
Det er ikke mere end 87 timer siden, vi havde en lignende debat i forbindelse med efterlønsdebatten.
Her blev venstrefløjen svinet til her fra talerstolen af forligspartierne, fordi vi tillod os at mene, at det var uforsvarligt, at man bad folk om at betale kontingent til noget, som de ikke havde kendskab til hvordan blev udmøntet.
Det er ikke 87 timer siden, vi blev gjort til de rene spilfægtere, til, at vi stod heroppe og talte mod bedre vidende, og hvad ved jeg.
Og for kun 24 timer siden bøjede regeringen så af og indrømmede, at det godt nok var uforsvarligt at indføre det uden den periode på 3 måneder.
Man kunne da håbe på, at ikke bare regeringen, men måske især forligspartierne, som i det her tilfælde nærmest blev overrumplet af regeringens bøjelighed, at i det mindste forligspartierne måske kunne indse nødvendigheden af at give den tid, der skal til, for at det ikke bliver den rene uforsvarlighed.
Og så vil jeg godt sige om selve formålet med dette lovkompleks - og især vil jeg gerne sige det i forhold til den debat, der kørte her for lidt siden - at man må jo indse, at selve formålet med dette lovkompleks jo er at få folk ud af dagpengesystemet, for hvis man ønskede den øgede indsats, kunne man bare gøre det inden for det eksisterende lovkompleks.
Hvis man ønskede noget andet, behøvede man ikke at stramme, eller sagt på en anden måde: Hvis beskæftigelsen er stigende, er der ikke behov for de ændringer, som man nu har vedtaget, for så er der ikke nogen, der havner i de yderste ledighedsperioder.
Hvis beskæftigelsen er faldende, er situationen jo netop den, at så ryger folk ud, og dér, hvor regeringen sætter sig mellem to stole, er, at den ikke vil indrømme, at selve formålet med disse stramninger er, at de folk, som ikke har funktionærlignende ansættelsesvilkår på arbejdsmarkedet, bliver jaget ud af dagpengesystemet med henblik på en anden forsørgelse i bistandssystemet.